ERW ลุ้นมีกำไรในไตรมาส 3/58จังหวะดีเข้าสะสมช่วงราคาอ่อนตัว
นับจากนี้จะเห็นผลประกอบการมีโมเมนตัมที่ดีต่อเนื่องของ ERW แม้ 2Q58 คาดขาดทุน 27 ล้านบาท แต่มีโอกาสจะพลิกกลับมามีกำไรเล็กน้อยใน 3Q58 และมากขึ้นในช่วง High Season 4Q58 ดังนั้นราคาหุ้นที่ปรับตัวลงมา จึงเป็นจังหวะที่ดีในการเข้าสะสม
24 ก.ค. 2558

บล.เอเซีย พลัส ระบุในบทวิเคราะห์ (23 ก.ค.) ว่า ผลประกอบการไตรมาส 2/58 ของบริษัท ดิ เอราวัณ กรุ๊ป จำกัด (มหาชน) หรือ ERW คาดมีผลขาดทุนสุทธิและขาดทุนปกติ 27 ล้านบาท แต่ลดลงจากงวดปีก่อนที่ขาดทุนปกติ 133 ล้านบาท และขาดทุนสุทธิ 83 ล้านบาท เนื่องจากธุรกิจโรงแรมได้อานิสงค์ตามการท่องเที่ยวฟื้นตัว
พิจารณาได้จากจำนวนนักท่องเที่ยวต่างชาติที่เดินทางเข้ามาในไทยไตรมาส 2/58 ทำ New High รายไตรมาส ที่ประมาณ 6.8 ล้านคน เพิ่มขึ้น 33% จากปีก่อน ส่งผลให้ธุรกิจโรงแรมภายใต้การบริหารมีอัตราการเข้าพักเฉลี่ย 73% และรายได้เฉลี่ยต่อห้องพัก (RevPar) เพิ่มขึ้น 16% จากปีก่อน เมื่อบวกกับการเพิ่มขึ้นของจำนวนห้องพักระดับ 26% อยู่ที่ 5,289 ห้อง คาดหนุนให้รายได้ธุรกิจโรงแรมเติบโต 39% จากปีก่อน เท่ากับ 1.15 พันล้านบาท และ EBITDA Margin ประเมินไว้ 21.7% หรือ 260 ล้านบาท อย่างไรก็ตาม ระดับ EBITDA ดังกล่าว ยังไม่สามารถชดเชยกับดอกเบี้ยและค่าเสื่อมราคาระดับสูงรวม 275 ล้านบาท จึงยังกดดันให้มีผลขาดทุนดังข้างต้น
 
แนวโน้มไตรมาส 3/58 มีทิศทางดีขึ้นจากไตรมาส 2/58 เนื่องจากได้ปัจจัยหนุนเพิ่มเติมจากช่วง High Season บนเกาะสมุย และเป็นช่วงที่กลุ่มลูกค้าตะวันออกกลางนิยมเดินทางมาพำนักในไทย เห็นได้ว่าอัตราการเข้าพักเดือน ก.ค. ล่าสุดยืนอยู่ที่ 74% ขณะที่บริษัทประเมินอัตราการเข้าพักเฉลี่ยไตรมาส 3/58 ที่ 75% และ RevPar ขยายตัว 11% จากปีก่อน ทำให้เบื้องต้นคาดรายได้ธุรกิจโรงแรมเท่ากับ 1.24 พันล้านบาท เติบโต 30% จากปีก่อน
ฝ่ายวิจัยประเมินว่าด้วยฐานรายได้ดังกล่าว และ EBITDA Margin ประมาณ 24% เมื่อหักกับค่าเสื่อมราคาและดอกเบี้ยจ่ายแล้ว น่าจะมีโอกาสเห็นการพลิกกลับมามีกำไรเล็กน้อยไม่ถึง 10 ล้านบาท ก่อนจะเพิ่มมากขึ้นไตรมาส 4/58 ซึ่งเข้าสู่ช่วง High Season อีกครั้ง
 
ราคาหุ้นในช่วงเกือบ 3 เดือนที่ผ่านมา ปรับลดลงต่อเนื่องไปกว่า 10% ขณะที่ปัจจัยพื้นฐานไม่ได้เปลี่ยนแปลง โดยผลประกอบการรายไตรมาสยังมีโมเมนตัมเชิงบวกต่อเนื่องดังที่กล่าวไว้ข้างต้น จึงคงแนะนำซื้อ กำหนด Fair Value อิง DCF-WACC 8.7% มูลค่าพื้นฐานปี 2558 อยู่ที่ 6.00 บาท สำหรับแผนการขายโรงแรมเข้ากอง REIT ยังอยู่ระหว่างการพิจารณา มองว่าอาจเกิดไม่ทันในปีนี้ ซึ่งไม่มีผลต่อประมาณการ เนื่องจากยังไม่ได้รวมผลกระทบจากรายการดังกล่าวแต่อย่างใด